CELEX: 52018PC0126
Language: hr
Date: 2018-03-14
Title: Prijedlog PROVEDBENE ODLUKE VIJEĆA o odobrenju Mađarskoj da uvede posebnu mjeru odstupanja od članka 193. Direktive 2006/112/EZ o zajedničkom sustavu poreza na dodanu vrijednost

EUROPSKA KOMISIJA
            Bruxelles, 14.3.2018.
            COM(2018) 126 final
            2018/0057(NLE)
            Prijedlog
            PROVEDBENE ODLUKE VIJEĆA
            o odobrenju Mađarskoj da uvede posebnu mjeru odstupanja od članka 193. Direktive 2006/112/EZ o zajedničkom sustavu poreza na dodanu vrijednost
            
               
         
         
            
               OBRAZLOŽENJE
            
            
               
                  U skladu s člankom 395. stavkom 1. Direktive Vijeća 2006/112/EZ od 28. studenoga 2006. o zajedničkom sustavu poreza na dodanu vrijednost
                     1
                   (dalje u tekstu „Direktiva o PDV-u”), Vijeće, koje djeluje jednoglasno na prijedlog Komisije, može bilo kojoj državi članici odobriti primjenu posebnih mjera odstupanja od odredaba te Direktive kako bi se pojednostavnio postupak naplate PDV-a ili spriječili određeni oblici utaje ili izbjegavanja poreza.
               
            
            
               Dopisom evidentiranim u Komisiji 13. srpnja 2017. Mađarska je zatražila odobrenje za uvođenje mjere odstupanja od članka 193. Direktive o PDV-u. U skladu s člankom 395. stavkom 2. Direktive o PDV-u Komisija je dopisom od 15. siječnja 2018. ostale države članice obavijestila o zahtjevu Mađarske. Komisija je dopisom od 16. siječnja 2018. obavijestila Mađarsku da ima sve informacije koje smatra potrebnima za razmatranje zahtjeva.
            
            
               1.KONTEKST PRIJEDLOGA
            
            
               •Razlozi i ciljevi prijedloga
            
            
               
                  Na temelju članka 199. stavka 1. točke (g) Direktive o PDV-u države članice mogu odrediti da je osoba koja je odgovorna za plaćanje PDV-a porezni obveznik kojemu se isporučuje nekretnina koju prodaje dužnik prema presudi u okviru obvezne prodaje drugoj osobi (mehanizam prijenosa porezne obveze). Mađarska bi primjenu mehanizma prijenosa porezne obveze željela proširiti na isporuku osnovnih sredstava trgovačkog društva i isporuku robe ili usluga s tržišnom vrijednošću višom od 100 000 HUF (otprilike 320 EUR) ako se porezni obveznik koji ih isporučuje nalazi u postupku likvidacije ili bilo kojem drugom postupku kojim se, u skladu sa zakonom, utvrđuje njegova nesolventnost. 
               
               
                  Prema navodima Mađarske, osnovna su sredstva obično alati, strojevi i predmeti velike vrijednosti te je uočen je velik broj transakcija koje provode nesolventni porezni obveznici, a koje premašuju prag od 100 000 HUF. Stečajni upravitelj često ne plati PDV koji se mora platiti jer se taj iznos mora upotrijebiti kako bi se namirila ranija potraživanja. Istodobno kupac ipak može odbiti nastali PDV kao porezni obveznik s pravom na odbitak, što ima negativne posljedice na proračun i čime se u biti financira likvidacija. U Mađarskoj su zabilježeni i slučajevi prijevare u kojima su trgovačka društva u likvidaciji izdavala fiktivne račune aktivnim trgovačkim društvima, čime je uvelike smanjen porez koji potonji trebaju platiti bez jamstva da će izdavatelj platiti PDV koji se mora platiti. 
               
               
                  Stoga Mađarska smatra da treba zaštititi porezni prihod i proračunske interese zbog brojnih poreznih obveznika u financijskim poteškoćama koji obavljaju navedene isporuke. Mađarska smatra da bi se u tu svrhu trebao koristiti mehanizam prijenosa porezne obveze. Porezni obveznik u likvidaciji ne bi bio dužan platiti dospjeli PDV te kupac ne bi bio sankcioniran, a javni proračun ne bi trpio gubitke.
               
            
            
               Predlaže se da se odstupanje odobri do 31. prosinca 2021. 
            
            
               Bude li Mađarska smatrala da mjeru odstupanja treba produljiti nakon 2021., trebala bi najkasnije do 31. prosinca 2020. dostaviti Komisiji izvješće o evaluaciji mjere zajedno sa zahtjevom za produljenje. 
            
            
               2.PRAVNA OSNOVA, SUPSIDIJARNOST I PROPORCIONALNOST
            
            
               •Pravna osnova
            
            
               Članak 395. Direktive o PDV-u.
            
            
               •Supsidijarnost (za neisključivu nadležnost) 
            
            
               S obzirom na odredbu Direktive o PDV-u na kojoj se prijedlog temelji, ne primjenjuje se načelo supsidijarnosti. 
            
            
               •Proporcionalnost
            
            
               
                  Prijedlog je u skladu s načelom proporcionalnosti iz sljedećih razloga.
               
               
                  Odluka se odnosi na odobrenje dano državi članici na njezin vlastiti zahtjev i ne predstavlja nikakvu obvezu.
               
               
                  S obzirom na ograničeno područje primjene odstupanja posebna mjera razmjerna je cilju koji se želi postići, a to je pojednostavnjenje prikupljanja poreza i suzbijanje utaje poreza. Prijedlogom se ne premašuje ono što je potrebno da bi se ispunili navedeni ciljevi. 
               
            
         
         
            
               •Odabir instrumenta
            
            
               
                  U skladu s člankom 395. Direktive o PDV-u odstupanje od uobičajenih pravila o PDV-u moguće je samo uz odobrenje Vijeća koje djeluje jednoglasno na prijedlog Komisije. Usto, odluka Vijeća najprikladniji je instrument s obzirom na to da ona može biti upućena pojedinačnim državama članicama.
               
            
            
               3.REZULTATI EX POST EVALUACIJA, SAVJETOVANJA S DIONICIMA I PROCJENA UČINAKA
            
            
               •Savjetovanja s dionicima
            
            
               
                  Ovaj se prijedlog temelji na zahtjevu koji je podnijela Mađarska i odnosi se samo na tu državu članicu.
               
            
            
               •Prikupljanje i primjena stručnog znanja
            
            
               
                  Nije bilo potrebno obratiti se vanjskim stručnjacima.
               
            
            
               •Procjena učinka
            
            
               Prijedlogom provedbene odluke nastoje se zaštititi porezni prihodi i proračunski interesi zbog trgovačkih društava koja se nalaze u postupku likvidacije ako obavljaju isporuke osnovnih sredstava ili isporuke robe ili usluga čija je tržišna vrijednost viša od 100 000 HUF. Mađarska smatra da će se primjenom mehanizma prijenosa porezne obveze na takve vrste transakcija pojednostavniti prikupljanje poreza i spriječiti utaja poreza. Na taj bi se način ograničili gubici javnih prihoda i ostvarili dodatni proračunski prihodi od otprilike 4 do 5 milijardi HUF (otprilike 13 – 14 milijuna EUR) na godišnjoj razini. U tom će smislu mjera odstupanja imati potencijalan pozitivan učinak. 
            
            
               Zbog uskog područja i vremenske ograničenosti primjene odstupanja njezin će učinak u svakom slučaju biti ograničen.
            
            
               4.UTJECAJ NA PRORAČUN
            
            
               
                  Prijedlog neće negativno utjecati na proračun EU-a.
               
            
            
               5.OSTALI DIJELOVI
            
            
               Prijedlog sadržava klauzulu o vremenskom ograničenju važenja do 31. prosinca 2021.
            
            
               2018/0057 (NLE)
            
            
               Prijedlog
            
            
               PROVEDBENE ODLUKE VIJEĆA
            
            
               o odobrenju Mađarskoj da uvede posebnu mjeru odstupanja od članka 193. Direktive 2006/112/EZ o zajedničkom sustavu poreza na dodanu vrijednost
            
            
               VIJEĆE EUROPSKE UNIJE,
            
            
               uzimajući u obzir Ugovor o funkcioniranju Europske unije, 
            
         
         
            
               uzimajući u obzir Direktivu Vijeća 2006/112/EZ od 28. studenoga 2006. o zajedničkom sustavu poreza na dodanu vrijednost
                  2
               , a posebno njezin članak 395. stavak 1.,
            
            
               uzimajući u obzir prijedlog Europske komisije,
            
            
               budući da:
            
            
               (1)Člankom 193. Direktive 2006/112/EZ utvrđuje se da je porezni obveznik koji isporučuje robu ili usluge u pravilu dužan plaćati porez na dodanu vrijednost (PDV) poreznim tijelima.
            
            
               (2)Dopisom evidentiranim u Komisiji 13. srpnja 2017. Mađarska je zatražila odobrenje za uvođenje posebne mjere odstupanja od članka 193. Direktive 2006/112/EZ u pogledu osobe koja je odgovorna za plaćanje PDV-a u slučaju određenih isporuka koje obavljaju porezni obveznici koji se nalaze u postupku likvidacije ili bilo kojem drugom postupku kojim se, u skladu sa zakonom, utvrđuje njihova nesolventnost. 
            
            
               (3)U skladu s člankom 395. stavkom 2. Direktive 2006/112/EZ Komisija je dopisom od 15. siječnja 2018. obavijestila ostale države članice o zahtjevu Mađarske. Dopisom od 16. siječnja 2018. Komisija je obavijestila Mađarsku da ima sve informacije potrebne za razmatranje tog zahtjeva. 
            
            
               (4)Mađarska tvrdi da porezni obveznici koji se nalaze u postupku likvidacije ili stečajnom postupku često poreznim tijelima ne plaćaju dospjeli PDV. Istodobno kupac ipak može odbiti nastali PDV kao porezni obveznik s pravom na odbitak, što ima negativne posljedice na proračun i čime se financira likvidacija. U Mađarskoj su zabilježeni i slučajevi prijevare u kojima su trgovačka društva u likvidaciji izdavala fiktivne račune aktivnim trgovačkim društvima, čime je uvelike smanjen porez koji potonji trebaju platiti bez jamstva da će izdavatelj platiti PDV koji se mora platiti. 
            
            
               (5)U skladu s člankom 199. stavkom 1. točkom (g) Direktive 2006/112/EZ države članice mogu odrediti da je osoba koja je odgovorna za plaćanje PDV-a porezni obveznik kojemu se isporučuje nekretnina koju prodaje dužnik prema presudi u okviru obvezne prodaje drugoj osobi („mehanizam prijenosa porezne obveze”). Kako bi se ograničili gubici javnih prihoda Mađarska je zatražila odstupanje od članka 193. Direktive 2006/112/EZ kako bi joj se dopustilo da primijeni mehanizam prijenosa porezne obveze na ostale isporuke poreznih obveznika koji se nalaze u stečajnom postupku, tj. isporuke osnovnih sredstava i druge robe ili drugih usluga čija je tržišna vrijednost viša od 100 000 HUF. 
            
            
               (6)Na temelju informacija koje je dostavila Mađarska, određivanjem primatelja poreznog obveznika kao osobe koja je odgovorna za plaćanje PDV-a u tim posebnim slučajevima pojednostavnit će se postupak naplate PDV-a i spriječiti utaja i izbjegavanje poreza. Mađarska smatra i da će se mjerom odstupanja ograničiti gubici javnih prihoda i ostvariti dodatni prihodi. 
            
            
               (7)Odstupanje bi trebalo biti vremenski ograničeno. 
            
            
               (8)S obzirom na opseg i novitet odstupanja važno je evaluirati njegov učinak. Stoga, bude li Mađarska smatrala da mjeru odstupanja treba produljiti nakon 2021., trebala bi najkasnije do 31. prosinca 2020. dostaviti Komisiji izvješće o evaluaciji mjere odstupanja zajedno sa zahtjevom za produljenje. 
            
            
               (9)Odstupanje nema negativnih učinaka na vlastita sredstva Unije koja proizlaze iz PDV-a,
            
            
               DONIJELO JE OVU ODLUKU: 
            
            
               Članak 1.
            
            
               Odstupajući od članka 193. Direktive 2006/112/EZ, Mađarskoj se odobrava da odredi da je osoba odgovorna za plaćanje PDV-a porezni obveznik kojemu se isporučuje sljedeće:
            
            
               1. osnovna sredstva koja isporučuje porezni obveznik koji se nalazi u postupku likvidacije ili bilo kojem drugom postupku kojim se, u skladu sa zakonom, utvrđuje njegova nesolventnost; 
            
            
               2. druga roba i druge usluge čija je tržišna vrijednost u vrijeme isporuke viša od 100 000 HUF i koje isporučuje porezni obveznik koji se nalazi u postupku likvidacije ili bilo kojem drugom postupku kojim se, u skladu sa zakonom, utvrđuje njegova nesolventnost. 
            
            
               Članak 2.
            
            
               Ova Odluka proizvodi učinke od dana priopćenja.
            
            
               Ova Odluka prestaje važiti 31. prosinca 2021.
            
         
         
            
               Članak 3.
            
            
               Ova je Odluka upućena Mađarskoj.
            
            
               Sastavljeno u Bruxellesu
            
            
               
                     Za Vijeće
               
               
                     Predsjednik
               
            
         
         
            
                  
                     (1)
                  
                        SL L 347, 11.12.2006., str. 1.
               
               
                  
                     (2)
                  
                        SL 347, 11.12.2006., str. 1.